Document ID: 32012R0862

KOMMISSIONENS DELEGEREDE FORORDNING (EU) Nr. 862/2012
af 4. juni 2012
om ændring af forordning (EF) nr. 809/2004 for så vidt angår oplysninger om tilsagnet til prospektets anvendelse, oplysninger om underliggende indekser og kravet om en rapport udarbejdet af uafhængige revisorer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (1), særlig artikel 5, stk. 5, og artikel 7, stk. 1, og
ud fra følgende betragtninger:
(1)
Kommissionens forordning (EF) nr. 809/2004 af 29. april 2004 om gennemførelse af Europa-Parlamentets og Rådets direktiv 2003/71/EF for så vidt angår oplysninger i prospekter samt disses format, integration af oplysninger ved henvisning og offentliggørelse af sådanne prospekter samt annoncering (2) angiver mindstekrav til de oplysninger, der skal indgå i et prospekt for forskellige typer værdipapirer for at opfylde bestemmelserne i artikel 5, stk. 5, og artikel 7, stk. 1, i direktiv 2003/71/EF.
(2)
Direktiv 2003/71/EF blev ændret ved Europa-Parlamentets og Rådets direktiv 2010/73/EU af 24. november 2010 om ændring af direktiv 2003/71/EF om det prospekt, der skal offentliggøres, når værdipapirer udbydes til offentligheden eller optages til handel, og af direktiv 2004/109/EF om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked (3), for at øge investorbeskyttelsen, mindske den administrative byrde for selskaber, når de skal rejse kapital på værdipapirmarkederne i EU, og øge prospektordningens effektivitet. Forordning (EF) nr. 809/2004 bør derfor ændres for så vidt angår erklæringen fra udstederen eller den person, som er ansvarlig for at udarbejde prospektet, om at være indforstået med, at finansielle formidlere anvender prospektet, og de oplysninger, der skal indgå i prospektet vedrørende underliggende indekser samt resultatforventninger og -prognoser.
(3)
Med henblik på artikel 3, stk. 2, tredje afsnit, i direktiv 2003/71/EF, bør det i forordning (EF) nr. 809/2004 præciseres, hvilke oplysninger der skal gives, hvis udstederen eller den person, der er ansvarlig for at udarbejde prospektet, på grundlag af en skriftlig aftale erklærer sig indforstået med finansielle formidleres anvendelse heraf.
(4)
For at tage hensyn til den seneste udvikling på de finansielle markeder, og navnlig øget brug af indekser som grundlag for strukturerede værdipapirer, bør visse krav i forordning (EF) nr. 809/2004 gennemgås og præciseres nærmere. Ved at overdrage ansvaret for at sammensætte indekset til en anden enhed i gruppen kan udstedere omgå kravet om at indføje en beskrivelse i prospektet af det indeks, som udstederen har sammensat (punkt 4.2.2 i bilag XII), og således undgå at skulle stå til ansvar, hvis beskrivelsen er unøjagtig. Derfor bør det pågældende krav udvides til også at omfatte indekser sammensat af en enhed, der tilhører den samme gruppe som udstederen.
(5)
Med henblik på at øge effektiviteten og mindske de administrative byrder bør denne forordning også fastsætte, på hvilke betingelser der ikke stilles krav om en beskrivelse af indekset i prospektet, når indekset er sammensat af enheder, som optræder sammen med eller på vegne af udstederen. I punkt 2.10 i bilag XV henvises der kun til et bredt baseret og anerkendt offentliggjort indeks, og derfor burde det være tilstrækkeligt med en erklæring i prospektet med en nærmere angivelse af, hvor oplysningerne om indekset kan findes, uden at det er nødvendigt med en beskrivelse af indeksets sammensætning.
(6)
For at mindske de administrative omkostninger for udstedere ved kapitalrejsning bør denne forordning fastsætte, på hvilke betingelser der ikke stilles krav om den rapport, som udarbejdes af uafhængige revisorer, og som ledsager resultatforventninger og -prognoser, særligt når uafhængige revisorer ikke kan undertegne revisionsrapporten, fordi de ikke råder over alle de dokumenter, som tilsammen udgør årsregnskabet.
(7)
Ved direktiv 2010/73/EU blev »nøgleoplysninger« erstattet af »væsentlige oplysninger« i en række bestemmelser i direktiv 2003/71/EF. Bilagene til forordning (EF) nr. 809/2004 bør tilpasses hertil.
(8)
For at undgå eventuel yderligere inkonsekvent anvendelse af direktiv 2003/71/EF, især med henblik på anvendelsen af direktivets artikel 3, stk. 2, og for at undgå yderligere forsinkelser med at sikre øget investorbeskyttelse og reduktion af de administrative byrder for virksomhederne, når de tilvejebringer kapital på værdipapirmarkederne i Unionen, er det vigtigt at fastsætte, at denne forordning træder i kraft på dagen for offentliggørelsen i Den Europæiske Unions Tidende.
(9)
Forordning (EF) nr. 809/2004 bør derfor ændres i overensstemmelse hermed -
VEDTAGET DENNE FORORDNING:
Artikel 1
Ændringer af forordning (EF) nr. 809/2004
I forordning (EF) nr. 809/2004 foretages følgende ændringer:
1)
Artikel 3, stk. 2, affattes således:
»Et prospekt skal indeholde samtlige oplysningspunkter, som kræves i bilag I til XVII og bilag XX til XXX, afhængigt af, hvilken type udsteder eller udstedelser og værdipapirer der er tale om. Medmindre andet er fastsat i artikel 4a, stk. 1, må en kompetent myndighed ikke forlange, at et prospekt indeholder oplysningspunkter, som ikke er opført i bilag I til XVII eller bilag XX til XXX.«
2)
Som artikel 20a indsættes:
»Artikel 20a
Modul til yderligere oplysninger vedrørende tilsagn afgivet i overensstemmelse med artikel 3, stk. 2, i direktiv 2003/71/EF
1. Med henblik på artikel 3, stk. 2, tredje afsnit, i direktiv 2003/71/EF indeholder prospektet følgende:
a)
de yderligere oplysninger, der er anført i afsnit 1 og 2A i bilag XXX, hvis tilsagnet gives til en eller flere specificerede finansielle formidlere
b)
de yderligere oplysninger, der er anført i afsnit 1 og 2B i bilag XXX, hvis udstederen eller den person, som er ansvarlig for at udarbejde prospektet, vælger at give tilsagn til alle finansielle formidlere.
2. Hvis finansielle formidlere ikke opfylder de betingelser, der er knyttet til tilsagnet som offentliggjort i prospektet, kræves der et nyt prospekt i overensstemmelse med artikel 3, stk. 2, andet afsnit, i direktiv 2003/71/EF.«
3)
Artikel 22, stk. 1, andet afsnit, affattes således:
»Et basisprospekt skal indeholde samtlige oplysningspunkter, som kræves i bilag I til XVII, bilag XX og bilag XXIII til XXX, afhængigt af, hvilken type udsteder eller værdipapirer der er tale om. De kompetente myndigheder må ikke forlange, at basisprospektet indeholder oplysningspunkter, som ikke indgår i bilag I til XVII, bilag XX eller bilag XXIII til XXX.«
4)
Bilagene ændres i overensstemmelse med bilaget til denne forordning.
Artikel 2
Overgangsbestemmelse
1. Denne forordning finder ikke anvendelse på godkendelse af et tillæg til et prospekt eller basisprospekt, hvis prospektet eller basisprospektet blev godkendt før den dato, der er omhandlet i artikel 3.
2. Hvis den kompetente myndighed i hjemlandet i overensstemmelse med artikel 18 i direktiv 2003/71/EF underretter den kompetente myndighed i værtslandet via et godkendelsescertifikat, der vedrører et prospekt eller basisprospekt, der er godkendt før den dato, der er omhandlet i artikel 3, skal den kompetente myndighed i hjemlandet klart og udtrykkeligt angive i certifikatet, at prospektet eller basisprospektet blev godkendt før den dato, der er omhandlet i artikel 3.
Artikel 3
Ikrafttræden
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. juni 2012.

Labels: 12
2
19
4